Marijan Brezinšćak (Tavija pokraj Bosanske Kostajnice, 24. srpnja 1926. − Zagreb, 29. rujna 2009.), diplomirani inženjer elektrotehnike, bio je ugledni hrvatski stručnjak za mjeriteljstvo. Diplomirao je 1954. na Elektrotehničkom odjelu Tehničkoga fakulteta Sveučilišta u Zagrebu, a do umirovljenja 1986. bio je zaposlen u nekoliko zagrebačkih elektrotehničkih instituta i poduzeća (Institut za elektroprivredu, Elektrotehnički institut tvornice Rade Končar, Tvornica električnih kabela ELKA, Kemijsko-tehnološki zavod i dr.), radeći u području mjerne opreme te protukorozijske zaštite.

Marjan Brezinšćak (sasvim lijevo), redom na desno: Mladen Boršić, Josip Butorac i Vojislav Bego (okrenut leđima). Marijan Brezinšćak, kao domaćin sastanka raspravlja s Beginom ekipom o prvim rezultatima ostvarenim s „Naponskom vagom ETF 1980.“
Uz osnovno zanimanje desetljećima je bio vrlo aktivan u području teorijskoga i primijenjenoga mjeriteljstva, razvijanjem i promicanjem normirnoga i zakonskoga mjeriteljstva, uz to se osobito zalažući za upotrebu hrvatskoga strukovnoga nazivlja. U domaćim i stranim časopisima objavio je oko 650 stručnih napisa, prikaza, kritika i polemika, od toga polovicu iz mjeriteljstva i normizacije. Među njima je deset knjiga, od kojih je sedam iz mjeriteljstva, a najpoznatija mu je Mjerenje i računanje u tehnici i znanosti (1971.), kapitalno djelo hrvatskoga mjeriteljstva, kojemu je teško naći premca. Ta, popularno nazivana Brezina knjiga, opsežno djelo na 1312 stranica, i danas je nezaobilazno štivo svakoga stručnjaka koji se upušta u mjeriteljstvo. Marijan Brezinšćak izravno je ili posredno bio učitelj današnjih hrvatskih mjeritelja, aktivni član mnogih stručnih društava i poticatelj osnivanja Hrvatskoga mjeriteljskoga društva 1978., u kojem je bio višegodišnji predsjednik. U njemu je pokrenuo stručni časopis Mjeriteljski vjesnik i bio mu prvim glavnim urednikom (1983. − 1994.).
U svojim nastojanjima za ispravan način prikazivanja mjernih podataka, primjenu međunarodne normizacije i zakonskoga mjeriteljstva, uz uporabu hrvatskoga strukovnoga nazivlja, Marijan Brezinšćak poučavao je pisanjem i predavanjima. U tom je nastojanju u nizu časopisa objavljivao i brojne britke kritike i oštre polemike, upozoravajući na neznanje, površnost i pogrješke.
Rasprave o hrvatskome strukovnome nazivlju objavljivao je i u časopisu Jezik, člancima kao što su Nazivi četvorni metar i kvadratni metar (br. 1., 1989.), Tri desetljeća Dapčevih rječnika (br. 2., 1990.), Vratimo se nazivima norma i normalizacija (br. 5., 1991.), Nekoliko napomena uz članak o mjernim jedinicama (br. 4., 1995.).
Opsežni stručni, publicistički i društveni rad inženjera Marijana Brezinšćaka utkan je u temelje hrvatskoga mjeriteljstva. Zahvaljujući tomu što je mnogo pisao, ostavio je svoje znanje i zamisli i sljedećim naraštajima hrvatskih mjeritelja.
Zvonimir Jakobović
Jezik, rubrika: U spomen, vol.. 56., br. 5., 2009., str. 198-199.
Djela iz mjeriteljstva (preuzeto iz Hrvatskog biografskog leksikona, autor članka: Stipe Kutleša, 1989.)
Mjerni sistemi elektrotehnike, Beograd 1951.
Mjere i sistemi jedinica, Zagreb 1961.
Veličiny a jednotky v technické praxi, Praha 1970.
Mjerenje i računanje u tehnici i znanosti, Zagreb 1971.
Nauka o toplini (suautor B. Černe), Zagreb 1972.
Procjenjivanje mjerne nesigurnosti (razmotreno na metodama preciznog mjerenja mase), Beograd 1976.
Međunarodni definicijski mjeriteljski rječnik, Zagreb 1984.
Ostali znanstveno-stručni radovi
Od 1948. do 1999. godine napisao je oko 500 stručnih i znanstvenih članaka, rasprava, kritika, polemika, elaborata i preporuka. Oko 400 objavljeno je u pet stranih stručnih časopisa i u tridesetak jugoslavenskih, odnosno nakon 1990. godine hrvatskih. Razlika od stotinjak radova pripada elaboratima (oko 60) i prijevodima s češkog, engleskog, francuskog, njemačkog, ruskog i slovenskog; pohranjeni su u tvorničkim, institutskim i fakultetskim knjižnicama. Zadnjih je 10 godina napisao i objavio još nekih 150-ak radova, među kojima i svoju prvu knjigu iz niza Temeljno mjeriteljstvo pod naslovom Temeljna mjerenja mase. Barem polovica od tih 650 radova bavi se mjeriteljstvom u užem smislu te mjeriteljskim zakonodavstvom, udruživanjem, organiziranjem, pravom, normiranjem, ovlašćivanjem, evropskom suradnjom i hrvatskim nazivljem.
Josip Butorac
Napomena uredništva Miljokaza
Podaci o objavljenom broju radova se razlikuju od autora do autora napisa. Predstoji temeljito istraživanje djela Marijana Brezinšćaka i popisivanje njegovih radova.

